Det er kommunernes pligt at revurdere miljøgodkendelser til husdyrbrug.
Du skal som landmand ikke selv tage initiativ til revurdering af din miljøgodkendelse, men afvente at kommunen tager kontakt. Du har så pligt til at afgive de oplysninger, som kommunen har brug for til revurderingen.
Revurderingen resulterer i en afgørelse, hvor kommunen enten skærper vilkårene i den oprindelige godkendelse ved påbud, eller ikke finder anledning til at skærpe vilkårene.
Alle IE-brug skal revurderes for at sikre, at husdyrbrugets indretning og drift fortsat er baseret på anvendelsen af den bedst tilgængelige teknik (BAT), samt at husdyrbruget kommer til at leve op til lovgivningens krav om maksimal totaldeposition for ammoniak på kategori 1- og kategori 2-naturområder.
Ikke-IE-brug skal kun revurderes, hvis husdyrbruget ikke lever op til lovgivningens krav om totaldeposition for ammoniak på kategori 1- og 2-natur. Revurderingens formål er alene at sikre at husdyrbruget kommer til at leve op til disse krav. Hvis husdyrbruget lever op til kravene, træffer kommunen afgørelse om at frafalde revurdering.
Du er velkommen til at kontakte en af os i Landbrugsgruppen, hvis du har spørgsmål.